**Zlín Trenér** je dvojmiestny jednomotorový dolnoplošník, ktorý je konštruovaný na ucelený letecký výcvik, vrátane akrobacie pri obsadení s jedným aj s dvoma pilotmi.

Vývoj
-----

**Zlín Z-26** v kbelskom múzeu na letisku Praha-Kbely
Po druhej svetovej vojne vypísalo čs. ministerstvo národnej obrany požiadavku na cvičné lietadlo s dvoma sedadlami za sebou a s dvojitým riadením. V leteckej továrni v Otrokoviciach vznikol projekt, ktorý bol prijatý, a tak prvý prototyp stroja vzlietol 20. októbra 1947. Lietadlo dostalo označenie **Zlín Z-26 Trenér**, česko-slovenským vojenským letectvom bol nazývaný ako **Zlín C-5**. Išlo o stroj zmiešanej konštrukcie, ktorý mal trup zvarený z trubiek, bol potiahnutý plátnom a mal celodrevené krídlo i chvostové plochy. Ďalším vývojom vznikol modernizovaný typ **Z-126**, ktorý bol osadený motorom Walter Minor 4-III, mal už celokovové krídla i chvostové plochy a iné vylepšenia. Tento stroj po prvýkrát vzlietol 8. októbra 1953, sériová výroba sa začala v roku 1954. Vzhľadom na to, že išlo o moderný a vydarený typ lietadla, ktorého bolo vyrobených 169 kusov, došlo aj k vývozu do zahraničia (Austrália, Čína, Fínsko, Indonézia, Jemen, Kanada, NDR, NSR, Rakúsko, Švajčiarsko, USA). V letectve ČSLA dostalo lietadlo označenie **C-105**.

**Zlín Z-226M** (OM-LLX) na letisku v Malých Bieliciach neďaleko Partizánskeho
V roku 1955 vzlietol ďalší prototyp prestavaný na **Z-226**. Stroj, ktorý vznikol z požiadavky na vlečné lietadlo, bol osadený motorom Walter Minor 6-III s výkonom 118 kW, bolo na ňom vykonané množstvo technických zmien. Došlo k zlepšeniu stúpavosti, ku skráteniu vzletu. Vznikli ďalšie modifikácie ako vlečné lietadlo alebo lietadlo s riadením iba v zadnom pilotnom priestore. V niektorých lietadlách **Z-226M** bol inštalovaný motor Avia M-137. V rokoch 1957 – 1961 bolo vyrobených 283 kusov lietadiel **Z-226** všetkých modifikácií (vojenské označenie **C-205**). Ďalším vývojovým typom bol Zlín **Z-326**, ktorý mal čiastočne zaťahovací podvozok, došlo k zvýšeniu rýchlosti i stúpavosti. Prototyp vzlietol v roku 1957, lietadlo sa vyrábalo od roku 1959. Jeho vojenské označenie v čs. armáde bolo **C-305**. V roku 1965 bol zalietaný ďalší typ **Z-526**. Sériová výroba lietadla prebiehala v rokoch 1969 – 1974 a vyrobených bolo 172 kusov. Zlín **Z-526** bol vyvážaný do mnohých krajín sveta (Belgicko, Bulharsko, NDR, Francúzsko, Taliansko, JAR, NSR, Poľsko, Španielsko, Švajčiarsko, USA). V tejto verzii došlo k zmene palivovej a olejovej inštalácie, lietadlo bolo vyrábané vo verziách **Z-526F** (s motorom Avia M-137), **Z-526L** (s motorom Lycoming AEIO) a **Z-526M**. Pre potrebu akrobacie v Moravane Otrokovice bol vyvinutý jednomiestny **Zlín Z-526A**. V roku 1981 bola skonštruovaná modifikácia Z-526 AFMCondor pre potreby vrcholového strediska športu v Brne. Posledný typ vývojovej rady **Z-726** bol vyrábaný do roku 1977.

Typy lietadiel
--------------

* Z-26 – vojenská verzia C-5
* Z-126 – vojenská verzia C-105
* Z-226 – vojenská verzia C-205
* Z-326 – vojenská verzia C-305
* Z-526
* Z-726

Používatelia
------------

### Vojenskí používatelia

* Česko-Slovensko  Česko-Slovensko
* Egypt  Egypt
* Kuba  Kuba
* Mozambik  Mozambik
* NDR  NDR
* Rakúsko  Rakúsko

Špecifikácie (Z-26)
-------------------

### Technické údaje

* **Posádka:** Dvaja (pilot a inštruktor)
* **Dĺžka:** 7,42 m
* **Rozpätie:** 10,28 m
* **Plocha krídel:** 14,9 m²
* **Hmotnosť prázdneho lietadla:** 510 kg
* **Maximálna vzletová hmotnosť:** 765 kg
* **Pohonná jednotka:** 1 × radový vzduchom chladený 4-valec Walter Minor 4-III s výkonom 78 kW

### Výkony

* **Maximálna rýchlosť:** 205 km/h
* **Cestovná rýchlosť:** 180 km/h
* **Dolet:** 600 km
* **Dostup:** 4 800 m
* **Stúpavosť:** 3,3 m/s
* **Plošné zaťaženie:** 51,5 kg/m²

Špecifikácie (Z-226M)
---------------------

Kokpit lietadla Z-226M (OM-LLX)
### Technické údaje

* **Posádka:** Dvaja
* **Dĺžka:** 7,86 m
* **Rozpätie:** 10,28 m
* **Výška:** 2,06 m
* **Plocha krídel:** 14,9 m²
* **Hmotnosť prázdneho lietadla:** 600 kg
* **Maximálna vzletová hmotnosť:** 850 kg
* **Pohonná jednotka:** 1 × radový motor Avia M-137A

### Výkony

* **Maximálna rýchlosť:** 260 km/h
* **Cestovná rýchlosť:** 180 km/h
* **Dolet:** 300 km

Špecifikácie (Z-726)
--------------------

### Technické údaje

* **Posádka:** Dvaja
* **Dĺžka:** 7,975 m
* **Rozpätie:** 9,875 m
* **Výška:** 2,06 m
* **Plocha krídel:** 14,89 m²
* **Profil krídla:** NACA 2418/NACA 4412
* **Hmotnosť prázdneho lietadla:** 700 kg
* **Maximálna vzletová hmotnosť:** 1 000 kg
* **Pohonná jednotka:** 1 × radový vzduchom chladený 6-valec Avia M-137AZ s výkonom 134 kW

### Výkony

* **Maximálna rýchlosť:** 236 km/h
* **Cestovná rýchlosť:** 216 km/h
* **Pádová rýchlosť:** 98 km/h
* **Dolet:** 440 km
* **Dostup:** 4 500 m
* **Stúpavosť:** 5,0 m/s

Iné projekty
------------

Commons
* Spolupracuj na Commons Commons ponúka multimediálne súbory na tému **Zlín Trenér**

Externé odkazy
--------------

* Technické údaje a informácie o lietadle Z-226M

Zdroj
-----

*Tento článok je čiastočný alebo úplný preklad článku Zlín Trenér na českej Wikipédii.*


|  |  |
| --- | --- |
| Portal | Portál letectvo |